“หุ้นเอเชีย” เปิดบวก ตามดาวโจนส์ รับเงินเฟ้อ “สหรัฐ” ต่ำกว่าคาด
“ตลาดหุ้นเอเชีย” เปิดบวก ตามดาวโจนส์ โดยหุ้นฮ่องกงพุ่งกว่า 6% ขานรับข้อมูลเงินเฟ้อเดือนต.ค.ของสหรัฐต่ำกว่าคาด ซึ่งทำให้นักลงทุนคาดหวังว่า เงินเฟ้อสหรัฐแตะจุดสูงสุดแล้ว และเฟดจะชะลอการปรับขึ้นอัตราดอกเบี้ย
“ตลาดหุ้นเอเชีย” เปิดบวก ตามดาวโจนส์ โดยหุ้นฮ่องกงพุ่งกว่า 6% ขานรับข้อมูลเงินเฟ้อเดือนต.ค.ของสหรัฐต่ำกว่าคาด ซึ่งทำให้นักลงทุนคาดหวังว่า เงินเฟ้อสหรัฐแตะจุดสูงสุดแล้ว และเฟดจะชะลอการปรับขึ้นอัตราดอกเบี้ย
11 พ.ย. 2565

ผู้สื่อข่าวรายงานว่า ตลาดหุ้นเอเชียเปิดบวกในวันนี้ โดยหุ้นฮ่องกงทะยานขึ้นกว่า 6% ขานรับข้อมูลเงินเฟ้อเดือนต.ค.ของสหรัฐที่ต่ำกว่าคาด ซึ่งทำให้นักลงทุนคาดหวังว่า เงินเฟ้อสหรัฐแตะจุดสูงสุดแล้ว และธนาคารกลางสหรัฐ (เฟด) จะชะลอการปรับขึ้นอัตราดอกเบี้ย
สำหรับดัชนี NIKKEI 225 ตลาดหุ้นญี่ปุ่นเปิดวันนี้ที่ 27,868.69 จุด เพิ่มขึ้น 422.59 จุด หรือ +1.54%, ดัชนี HSI ตลาดหุ้นฮ่องกงเปิดวันนี้ที่ 17,120.05 จุด พุ่งขึ้น 1,039.01 จุด หรือ +6.46% และดัชนี SSE Composite ตลาดหุ้นจีนเปิดวันนี้ที่ 3,099.65 จุด พุ่งขึ้น 63.52 จุด หรือ +2.09% ขณะที่ดัชนีหุ้นกลุ่มเทคโนโลยีของตลาดหุ้นฮ่องกงพุ่งขึ้น 9.91%
สำหรับในวันนี้นักลงทุนจับตาบริษัทซอฟต์แบงก์รายงานผลประกอบการไตรมาส 2/2565 และฮ่องกงเปิดเผยข้อมูล GDP ไตรมาส 3/2565
ส่วนตลาดหุ้นสหรัฐทะยานขึ้นในวันพฤหัสบดี (10 พ.ย.65) ซึ่งเป็นการปรับตัวขึ้นมากที่สุดในรอบ 2 ปี หลังสหรัฐเปิดเผยว่า ดัชนีราคาผู้บริโภค (CPI) เดือนต.ค.ปรับตัวขึ้นเพียง 0.4% เมื่อเทียบรายเดือนและ 7.7% เมื่อเทียบรายปี ซึ่งถือเป็นการปรับตัวขึ้นที่ชะลอตัวที่สุดนับตั้งแต่เดือนม.ค.